પણ આજે ! આજે સાવ ઊંધો ઘાટ ઘડાયો છે ! જે વ્યક્તિએ મારા કાંધ પર ચડીને અંતિમ સફર ખેડવાની ઈચ્છા સેવી હશે, આજે એ મને અંતિમ સફર માટે વિદાય આપવાનો છે ! અને હમણાં કદાચ જિંદગીની સૌથી મોટી પળોજણમાંથી પસાર થઈ રહ્યો છે !! એમને વલોવતા જોઈ મન તો ઘણું થાય છે કે, જો આ શબમાંથી ઊભું થવાય તો એમના ખભે હાથ મુકીને કહી આવું, ‘પપ્પા, એટલું મન ન કોચવશો. તમને ઠીક લાગે એમ મારી વિધિઓ પતાવો !’ પણ હવે મારું એમ કહી શકવું શક્ય જ ક્યાં છે !!